Eveniment

.

Mihaela Triculescu (43 de ani), numită ieri în funcţia de preşedinte al Agenţiei Naţionale de Administrare Fiscală (ANAF), este asociată în compania Inspire General SRL din Dolj cu Adriana Cotel, preşedintele Agenţiei Naţionale a Medicamentului. Presa a scris că Adriana Cotel a ajuns în această funcţie cu sprijinul lui Darius Vâlcov, consilier al premierului.

Inspire General SRL este o firmă înfiinţată în 2015 în judeţul Dolj, al cărei obiect de activitate este intermedieri în comerţul specializat în vânzarea produselor cu caracter specific. Adriana Cotel (36 de ani) a fost numită în luna octombrie a anului trecut în fruntea Agenţiei Naţionale a Medicamentului.

Firma Inspire General SRL figurează cu 0 angajaţi şi a raportat în 2017, cel mai recent an pentru care există date publice, o cifră de afaceri de 43.000 lei, la un profit de 4.600 de lei.

Mihaela Triculescu este acţionar şi în alte companii, printre care Angelo Media Soft SRL (activităţi de realizare a soft-ului la comandă), Expert Consult M&M SRL (activităţi de contabilitate şi audit financiar, consultanţă în domeniul fiscal), Perfect Balance Profesional SRL (activităţi de consultanţă pentru afaceri şi management). Noua şefă a Fiscului a mai fost acţionară în cadrul Ykos SRL şi Triculescu Mihaela Persoană Fizică Autorizată, ambele fiind însă radiate. Toate aceste firme au fost înfiinţate în judeţul Dolj.

Premierul Viorica Dăncilă a semnat, joi, decizia de numire a Mihaelei Triculescu în funcţia de preşedinte al Agenţiei Naţionale de Administrare Fiscală (ANAF), după revocarea lui Ionuţ Mişa. Decizia şefului Executivului vine după ce Eugen Teodorovici, ministrul Finanţelor Publice, a anunţat, joi, că i-a cerut premierului revocarea din funcţia de preşedinte al Agenţiei Naţionale de Administrare Fiscală (ANAF) a lui Ionuţ Mişa.

Nu există un CV disponibil al Mihaelei Triculescu. Conform unui comunicat al ANAF, Triculescu este economist, iar în ultimii trei ani a fost practician în insolvenţă, asigurând managementul procedurii de insolvenţă pentru mai multe companii.

Noul preşedinte ANAF este licenţiat în economie şi absolvent al studiilor de master disciplina ”Analiză diagnostic şi evaluarea afacerilor” la Universitatea din Craiova, Facultatea de Ştiinţe Economice.